Pokiaľ ide o článok 3, zatiaľ čo členské štáty majú poskytovať údaje o svojich obyvateľoch s „obvyklým bydliskom“, možná je určitá pružnosť a členské štáty môžu poskytnúť údaje o obyvateľoch so „zákonným pobytom“ alebo s „registrovaným pobytom“ a súvisiacich demografických udalostiach (narodenia živých detí a úmrtia). Konkrétnejšie sa v nariadení [v článku 2 písm. d)] uvádza, že keď nie je možné určiť okolnosti obvyklého bydliska, „obvyklé bydlisko“ sa môže chápať ako miesto zákonného alebo registrovaného pobytu.

V článku 11 nariadenia sa od Komisie žiada, aby Európskemu parlamentu a Rade predložila prvú správu o vykonávaní nariadenia do 31. decembra 2018 a druhú správu do 31. decembra 2023. Tento dokument je uvedenou prvou správou.

Členské štáty predtým niekoľko rokov predkladali tieto údaje dobrovoľne, ale keďže ich údaje boli založené na rozličných demografických vymedzeniach, pojmoch a metódach, hrozili riziká nerovnorodosti, neporovnateľnosti, nedostatočnej konzistentnosti a neaktuálnosti. Spoločný rámec mal splniť potrebu vysokokvalitnej ročnej demografickej štatistiky, ktorá sa považuje za zásadnú pre tvorbu a hodnotenie rôznych politík s osobitným zreteľom na sociálno-ekonomické otázky na vnútroštátnej a regionálnej úrovni. Je to osobitne dôležité, lebo štatistika obyvateľstva a demografických udalostí sa používa ako menovateľ celého radu politických ukazovateľov.

Komisia (Eurostat) na pomoc pri vykonávaní nariadenia intenzívne spolupracuje s vnútroštátnymi orgánmi, ktoré sa podieľajú na zostavovaní a poskytovaní príslušných údajov. V skutočnosti to robila v priebehu mnohých rokov, keď sa údaje poskytovali na dobrovoľnom základe. Štatistiky poskytujú Eurostatu národné štatistické úrady.

Podľa článku 3 ods. 4 nariadenia (EÚ) č. 1260/2013 prijala Komisia vykonávacie nariadenie (EÚ) č. 205/2014 na stanovenie praktických opatrení v oblasti členenia údajov, termínov predkladania a revízie. Členské štáty teda Eurostatu poskytujú ešte:

·predbežné ročné údaje o celkovom počte obyvateľov, celkovom počte narodených živých detí a celkovom počte úmrtí na národnej úrovni (do šiestich mesiacov od konca každého referenčného roku) a

·predbežné mesačné údaje o celkovom počte narodených živých detí a celkovom počte úmrtí za aspoň prvých šesť mesiacov referenčného roka (do 30. novembra daného roka).

Okrem údajov poskytovaných na základe nariadenia posielajú členské štáty určitý počet tabuliek na dobrovoľnom základe, napr. informácie o úmrtiach podľa veku, pohlavia a dosiahnutého stupňa vzdelania, ktoré sa používajú na výpočet strednej dĺžky života podľa dosiahnutého stupňa vzdelania.

Nariadením sa prostredníctvom striktného monitorovania (na základe rozsiahlych metaúdajov) uplatňovania pojmu a vymedzenia „obvyklého bydliska“ zabezpečuje, aby boli údaje o obyvateľstve zostavené pre hlasovanie kvalifikovanou väčšinou (článok 4) porovnateľné medzi štátmi.

3.Kvalita zasielaných údajov

V tomto oddiele sa hodnotí vykonávanie nariadenia na základe štandardných kritérií kvality v súlade so zásadami Kódexu postupov pre európsku štatistiku a článkom 12 nariadenia (ES) č. 223/2009 o európskej štatistike.

V nariadení (EÚ) č. 1260/2013 sa od členských štátov požaduje, aby zbierali, zostavovali, spracúvali a posielali harmonizované štatistiky obyvateľstva a demografických udalostí. Musia zabezpečiť kvalitu údajov uplatňovaním špecifických kritérií kvality, ako sú časová presnosť a presnosť (pozri ďalej v texte), ktoré majú oznamovať Eurostatu. Eurostat kontroluje metaúdaje o kvalite a posúdenia kvality členských štátov a zverejňuje štatistiky na svojom webovom sídle vo forme viacrozmerných tabuliek alebo analytických článkov, ku ktorým sú pripojené príslušné metaúdaje.

Členské štáty pred nadobudnutím účinnosti nariadenia na dobrovoľnom základe už poskytovali väčšinu údajov, ktoré sa v nariadení požadujú. S novým právnym základom sa však značne zlepšila dostupnosť a úplnosť údajov. Zlepšenie celkovej kvality údajov viedlo k väčšej presnosti, koherentnosti a porovnateľnosti údajov. Členské štáty zlepšili podkladové zdroje údajov, metodiky a štatistické nástroje používané na prípravu údajov, čo viedlo k lepšiemu pokrytiu a včasnejšiemu posielaniu údajov. Komisii to umožnilo skrátiť čas potrebný na šírenie údajov, čo umožnilo včasnejšie zverejnenie údajov a ďalšie zlepšenie dostupnosti údajov pre používateľov, napr. lepšie metaúdaje a harmonizované údaje (pozri oddiel 3.4).

Okrem toho sa získavanie údajov zlúčilo so získavaním údajov požadovaných na základe článku 3 nariadenia (ES) č. 862/2007 o štatistike Spoločenstva o migrácii a medzinárodnej ochrane s cieľom dosiahnuť súlad medzi rôznymi členeniami obyvateľstva, a pokiaľ to je možné, súlad v demografických bilanciách medzi obyvateľmi, demografickými udalosťami a migračnými tokmi. Zlúčili sa aj metaúdaje posielané členskými štátmi.

3.1. Relevantnosť

Komisia používa demografickú štatistiku na vypracovanie pravidelných správ, návrhov politík, správ o vykonávaní požadovaných na základe právnych predpisov Únie a na politickú analýzu. Napríklad v jej správach o hospodárskej, sociálnej a územnej súdržnosti a v osobitnej prílohe o demografických trendoch k štvrťročnej správe o zamestnanosti a sociálnej situácii EÚ (EU Employment and Social Situation Quarterly Review) sa používajú regionálne a vnútroštátne informácie o obyvateľstve a demografických udalostiach. Jedno z priamych použití údajov posielaných na základe nariadenia je v oblasti trojročných demografických projekcií Eurostatu, z ktorých vyplýva, ako sa môže meniť veľkosť a štruktúra obyvateľstva, ak zostanú platné určité predpoklady týkajúce sa fertility, mortality a migrácie. Tieto projekcie sa používajú aj na účely Správy o starnutí obyvateľstva(Ageing report) na posúdenie dlhodobého vplyvu starnutia obyvateľstva na ekonomiku a rozpočet.

Štatistika je navyše hlavný vstup v rozhodovacom procese EÚ, lebo počet obyvateľov určuje váhu členských štátov pri hlasovaní kvalifikovanou väčšinou v Rade.

Štatistiky vypracované na základe nariadenia pravidelne používajú vnútroštátne správy, medzinárodné organizácie, akademickí výskumníci a skupiny občianskej spoločnosti pracujúce na rôznych témach a používajú sa v programoch plánovania, monitorovania a hodnotenia v rôznych sociálno-ekonomických politických oblastiach. Používajú sa napríklad na:

·analýzu starnutia obyvateľstva a jeho vplyvu na udržateľnosť a sociálnu pomoc,

·hodnotenie fertility ako súčasť podkladov pre rodinné politiky a

·výpočet štatistík na obyvateľa.

Zo všetkých štatistík, ktoré poskytuje Eurostat, sa štatistiky týkajúce sa obyvateľstva používajú najviac. V časti „Population“ (Obyvateľstvo) na webovom sídle Eurostatu sa predstavujú dostupné štatistiky, dotknuté právne predpisy EÚ [najmä nariadenie (EÚ) č. 1260/2013] a metódy zberu údajov. Od polovice roka 2016 ide o tematickú časť, ktorá je na prvom mieste, pokiaľ ide o návštevnosť používateľov, ktorí stránku zobrazia okolo pol milióna ráz ročne.

V rokoch 2015 až 2017 boli ročné údaje o obyvateľstve na vnútroštátnej úrovni trvale najobľúbenejšie (od 11 % do 18 % zobrazení ročne) z tabuliek sociálnej štatistiky a boli medzi tromi najzobrazovanejšími tabuľkami Eurostatu. Rastie záujme používateľov o údaje o pohybe obyvateľstva. Počet zobrazení stránky „Demographic balances and crude rates at national level“ (Demografické bilancie a hrubé miery na vnútroštátnej úrovni) v rokoch 2015 – 2017 vzrástol o 66 %, čím si táto stránka upevňuje postavenie jedného z najobľúbenejších súborov údajov Eurostatu.